“เงินบาท” วันนี้เปิดตลาด 35.77 บ. แนะผู้นำเข้าซื้อสกุลต่างประเทศ
ทีเอ็มบีธนชาต เผย ค่าเงินบาทวันนี้(29 พ.ย.65) เปิดตลาด 35.77 บาทต่อดอลลาร์ คาดวันนี้เคลื่อนไหวในกรอบ 35.65- 35.85 บาทต่อดอลลาร์ แนะนำผู้นำเข้าซื้อเงินตราต่างประเทศเพื่อปิดความเสี่ยง ผู้ส่งออกขายเงินตราต่างประเทศเหนือระดับ 36.00 บาทต่อดอลลาร์
"ทีเอ็มบีธนชาต" เผย ค่าเงินบาทวันนี้(29 พ.ย.65) เปิดตลาด 35.77 บาท อ่อนค่าจากปิดวานนี้ที่ระดับ 35.55 บาทต่อดอลลาร์ แนะผู้นำเข้าซื้อสกุลต่างประเทศ ส่วนผู้ส่งออกขายเหนือระดับ 36.00 บาท
29 พ.ย. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(29พ.ย.65)เปิดตลาด 35.77 บาทต่อดอลลาร์ อ่อนค่าจากราคาปิดตลาดเมื่อวานที่ระดับ 35.55 บาทต่อดอลลาร์
โดยดอลลาร์สหรัฐแข็งค่าขึ้นเมื่อเทียบกับสกุลเงินหลัก ๆ หลังจากเจ้าหน้าที่ของธนาคารกลางสหรัฐ (เฟด) ได้ออกมาสนับสนุนให้เฟดเดินหน้าปรับขึ้นอัตราดอกเบี้ย เพื่อฉุดเงินเฟ้อให้กลับสู่เป้าหมายของเฟดที่ระดับ 2%
ขณะที่ทางการจีนได้ผ่อนคลายมาตรการที่เข้มงวดในการควบคุมการแพร่ระบาดของโควิด-19 โดยหวังที่จะลดกระแสความไม่พอใจของประชาชนที่ลุกลามไปทั่วประเทศ
อย่างไรก็ดีคาดว่ารัฐบาลจีนยังไม่มีแนวโน้มที่จะยกเลิกนโยบายโควิดเป็นศูนย์ในอนาคตอันใกล้ ส่วนวานนี้ต่างชาติยังซื้อสุทธิในตลาดพันธบัตร 1,262 ล้านบาท ขณะที่ตลาดหุ้นไทยนักลงทุนต่างชาติซื้อสุทธิ 666 ล้านบาท
ด้านปัจจัยที่ต้องติดตามคือการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐในวันที่ 30 พ.ย. รวมทั้งตัวเลขการจ้างงานนอกภาคเกษตรในวันที่ 2 ธ.ค. ในขณะเดียวกันวันที่ 30 พ.ย.65 จะมีการประชุมนโยบาย กนง.
โดยมองกรอบค่าเงินบาทวันนี้ เคลื่อนไหวช่วง 35.65- 35.85 บาท/ดอลลาร์ แนะนำผู้นำเข้าซื้อเงินตราต่างประเทศเพื่อปิดความเสี่ยง ส่วนผู้ส่งออกแนะนำขายเงินตราต่างประเทศที่เหนือระดับ 36.00 บาท/ดอลลาร์